9 E re ka Jona a ne a okaoka go utlwa taelo ya ga Jehofa, o ne a palama sekepe se se neng sa mo isa kgakala thata le kabelo ya gagwe. Le fa go ntse jalo, Jehofa ga a ka a tlhoboga moporofeti wa gagwe kgotsa a rulaganya go mo emisetsa ka motho o sele. Mo boemong jwa moo, Jehofa o ne a dira gore Jona a bone kafa kabelo ya gagwe e leng masisi ka teng. Modimo o ne a dira gore go nne le sefefo se segolo mo lewatleng. Sekepe se Jona a neng a le mo go sone se ne sa heheutlelwa kwa le kwa ke makhubu. Batho ba ba se nang molato ba ne ba tla tloga ba swa ka ntlha fela ya ga Jona! (Jona 1:4) Jona o ne a tla dirang? E re ka Jona a ne a sa batle gore batho ba ba mo sekepeng ba swe fela ka ntlha ya gagwe, o ne a ba raya a re: “Ntsholetseng mme lo ntatlhele mo lewatleng, mme lewatle le tla lo sisibalela.” (Jona 1:12) Fa kgabagare batsamaisasekepe ba latlhela Jona mo lewatleng, go ne go se na sepe se se ka dirang gore a akanye gore Jehofa o tla mo namola mo lewatleng. (Jona 1:15) Le fa go ntse jalo, Jona o ne a iketleeleditse go swa gore batsamaisasekepe ba se ka ba swa. A fano ga re bone dinonofo tsa bopelokgale, boikokobetso le lorato?